Hoop - al brand Kanada steeds | SARIE
Hoop – al brand Kanada steeds
Die vernietigende brand, wat reeds 241 000 hektaar van Kanada se Alberta-provinsie verwoes het, is glo nog lank nie verby nie. Juis daaroor kan inwoners van Fort McMurray en omliggende areas nog nie na hul tuistes terugkeer nie.
Die brand het op 1 Mei begin. En meer as 90 000 mense is gedwing om hul huise te ontruim. 2 432 strukture is in die brand verwoes en 500 is beskadig.
"Ons ken 'n hele paar mense in Fort MacMurray, en ek kan my nie eens begin indink deur watter onwerklike nagmerrie hulle moet gaan nie. Omdat byna alle huise in Kanada met hout gebou word, is 'n brand altyd 'n wesenlike gevaar en ek het al 'n paar huise in ons dorp tot die grond sien afbrand binne 'n paar minute. Die chaos om 90,000 paniekbevange mense ordelik te ontruim binne 'n paar dae, die hitte, die verlies, die warboel, die besluit om alles wat jy besit op te gee en agter te laat om verteer te word deur daardie vuur, moet ondenkbaar wees," het sy aan Marguerite van Wyk vertel.
Binnekort begin die seisoen van Kanadese skole se jaarlikse senior dansparty en in Fort McMurray is daar 800 dogters sonder aandrokke, berig CBC News.
Tracey Dooley, eienaar van 'n rokwinkel in Charlottetown, Kanada, gaan 50 van haar rokke skenk aan skoolmeisies van Fort McMurray. Sy is een van talle mense wat nou rokke en aandpakke insamel vir skoolkinders, berig CTV.
"Dit maak my so trots om in daardie land te mag woon en werk. Die ordelikheid waarmee die ontruiming daar geskied, die behulpsaamheid van die mense teenoor mekaar, die respek en deernis waarmee hulle mekaar en andere se eiendom en besittings, kinders, troeteldiere, hulle eie leed asook die van andere behandel, is iets waarop die Kanadese nog altyd trots was," vertel Tharina verder.